REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/229-19

25. septembar 2019. godine

B e o g r a d

Z A P I S N I K

47. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 24. SEPTEMBRA 2019. GODINE

Sednica je počela u 11,10 časova.

 Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Milija Miletić, Radovan Jančić, Mladen Lukić, Arpad Fremond, Marjana Maraš, prof. dr Miladin Ševarlić, Vladimir Đurić kao i Zvonimir Đokić (zamenik Jasmine Obradović).

 Sednici nisu prisustvovali članovi Odbora: Jasmina Obradović, Aleksandra Jevtić, Miroslav Aleksić, Goran Ješić, Nada Lazić i Milorad Mirčić.

Sednici su prisustvovali predstavnici Ministarstva finansija: Nada Milojević, samostalni savetnik u sektoru budžeta; predstavnici Ministarstva poljoprivrede, šumarstva i vodoprivrede: Nenad Rikalo, državni sekretar, Rade Obradović, savetnik, Daniela Stojanić, načelnik finansija.

Odbor je većinom glasova (9 za, 1 uzdržan, 1 nije glasao) usvojio sledeći

D n e v n i r e d

1. Razmatranje Predloga zakona o izmenama i dopunama Zakona o budžetu Republike Srbije za 2019. godinu, razdeo 24 - Ministarstvo poljoprivrede, šumarstva i vodoprivrede, koji je podnela Vlada Republike Srbije (broj 400-2360/19 od 16. septembra 2019. godine).

Pre prelaska na razmatranje prve tačke dnevnog reda usvojeni su zapisnici 44. i 45. sednice Odbora, koje su održane 18. juna i 3. septembra, u tekstu u kome su i predloženi. (10 za, 1 nije glasao).

Prva tačka dnevnog reda - Razmatranje Predloga zakona o izmenama i dopunama Zakona o budžetu Republike Srbije za 2019. godinu, razdeo 24 - Ministarstvo poljoprivrede, šumarstva i vodoprivrede, koji je podnela Vlada Republike Srbije (broj 400-2360/19 od 16. septembra 2019. godine).

U uvodnim napomenama, Predlog zakona obrazložila je predstavnica Ministarstva finansija Nada Milojević. Ona je iznela razloge za izvršenje rebalansa. Kako je navela, odgovorno vođenje fiskalne politike u prethodnom periodu doprinelo je da se stvori fiskalni prostor pre svega za povećanje plata, finansiranje infrastrukture i kapitalnih projekata. Rebalansom je predviđeno smanjenje rashoda i izdataka za koje je ocenjeno da neće biti izvršeni do kraja godine, a s druge strane vodilo se računa o onim sredstvima koja su neophodna do kraja godine kod budžetskih korisnika. Rebalansom budžeta kod pojedinih budžetskih korisnika poput Ministarstva poljoprivrede, šumarstva i vodoprivrede, Zakonom je izvršena preraspodela sredstava u skladu sa dinamikom izvršavanja i iskazanom potrebom budžetskih korisnika. Inicijalna visina sredstava u Zakonu o budžetu Republike Srbije za 2019. godinu za razdeo 24 iznosio je 51 776 908 000 dinara, a rebalansom trenutno iznosi 54 614 663 000, te je tako gledajući izvršeno povećanje za 5,48%.

Rade Obradović je istakao da napori koji se čine u resornom Ministarstvu najviše su usmereni ka poljoprivredi na povećanje efikasnosti i realizaciji budžeta. Dodao je da su u okviru budžeta izvršene interne preraspodele u skladu sa rezultatima koji su postignuti u okviru prvih osam meseci tekuće godine, pa su sredstva gde je realizacija bila lošija prebačene na osnovu prioritetizacije. Po njegovim rečima, agrarni budžet se iz godine u godinu povećava i sada iznosi 54,6 milijardi dinara, što je 5% budžeta Srbije.

Marijan Rističević je rekao da treba više ulagati u stočarstvo i proizvodnju iz obnovljivih izvora energije. Takođe, treba rešiti dugove poljoprivrednika po osnovu PIO i zdravstvenog osiguranja. Podsetio je i na podatak da su subvencije 2012. godine iznosile 19 milijardi dinara, a da sada iznose 43 milijarde dinara.

 U diskusiji su učestvovali narodni poslanici: Marijan Rističević, Veroljub Matić, Milija Miletić, Vladimir Đurić i prof. dr Miladin Ševarlić.

 Odbor je većinom glasova (9 za, 1 uzdržan, 2 nije glasalo), a na osnovu člana 173. stav 1. Poslovnika Narodne skupštine zaključio da podnese Narodnoj skupštini sledeći

 I z v e š t a j

 Odbor je u skladu sa članom 173. stav 2 . Poslovnika Narodne skupštine odlučio nakon glasanja da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o izmenama i dopunama Zakona o budžetu Republike Srbije za 2019. godinu, razdeo 24 - Ministarstvo poljoprivrede, šumarstva i vodoprivrede koji je podnela Vlada.

Za izvestioca Odbora na sednici Odbora za finansije, republički budžet i kontrolu trošenja javnih sredstava određen je Marijan Rističević, predsednik Odbora.

Pošto drugih pitanja i predloga nije bilo, sednica je zaključena u 12,50 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević